Oficiālais Vēstnesis 166 E , 07/07/2005 Lpp. 0065 - 0068



P6_TA(2004)0024 Vispārējo preferenču sistēma Eiropas Parlamenta Rezolūcija par Komisijas paziņojumu Padomei, Eiropas Parlamentam un Eiropas Ekonomikas un sociālo lietu komitejai ar nosaukumu "Jaunattīstības valstis, starptautiskā tirdzniecība un ilgtspējīga attīstība: Kopienas Vispārējo preferenču sistēmas (VPS) uzdevumi desmitgadei no 2006. līdz 2015. gadam" (KOM(2004)0461) Eiropas Parlaments, - ņemot vērā Komisijas paziņojumu (KOM(2004)0461), - ņemot vērā Padomes Regulu (EK) Nr. 2501/2001 ( 2001. gada 10. decembris) par vispārējo tarifa preferenču sistēmas piemērošanu no 2002. gada 1. janvāra līdz 2004. gada 31. decembrim [1], - ņemot vērā Padomes Regulu (EK) Nr. 2211/2003 ( 2003. gada 15. decembris) par grozījumiem Regulā (EK) Nr. 2501/2001 un pagarināšanu līdz 2005. gada 31. decembrim [2], - ņemot vērā Parlamenta 2001.gada 29. novembra nostāju par vispārējo tarifa preferenču sistēmas piemērošanu no 2002. gada 1. janvāra līdz 2004. gada 31. decembrim [3], - ņemot vērā Parlamenta 2003. gada 4. decembra nostāju par vispārējo tarifa preferenču sistēmas piemērošanu no 2002. gada 1. janvāra līdz 2004. gada 31. decembrim un pagarināšanu līdz 2005. gada 31. decembrim [4], - ņemot vērā Komisijas paziņojumu "Pretim stiprākai apspriežu un dialogu kultūrai — vispārējie principi un obligātie standarti Komisijas apspriedēm ar ieinteresētajām personām" (KOM(2002)0704), - ņemot vērā Ceturtajā PTO ministru konferencē, kas notika 2001. gada 9.— 14. novembrī, pieņemto Dohas deklarāciju, - ņemot vērā iznākumu 2002. gada septembra Pasaules samitā par noturīgu attīstību (PSNA), kas no 2002. gada 26. augusta līdz 4. septembrim notika Johannesburgā (Dienvidāfrikā), - ņemot vērā 2002. gada 18.— 22. martā Monterrejā (Meksikā) notikušajā Starptautiskajā konferencē par attīstības finansēšanu pieņemto Monterrejas konsensu, - ņemot vērā Reglamenta 108. panta 5. punktu, A. tā kā kopš vispārējo preferenču sistēmas (VPS) izveidošanas 1971.gadā tā ir bijusi svarīgs ES attīstības politikas un arī tirdzniecības politikas instruments, B. tā kā Komisijas paziņojumā ir izklāstītas jaunas VPS pamatnostādnes desmitgadei, uz kurām pēc tam balstīs virkni tiesību aktu, kas paredzēti trīs gadiem, C. tā kā izmaiņas pašreizējā VPS shēmā gan pozitīvi, gan negatīvi, bet tieši ietekmēs plašu ieinteresēto personu loku, D. tā kā ES ir uzņēmusies saistības veikt būtiskāko politisko iniciatīvu nozīmīgus ilgtspējības novērtējumus ex ante, bet tas joprojām ir jādara, ja piemēro ierosināto grozīto VSP shēmu, E. tā kā VPS izmantojuma līmenis, ko nosaka, ņemot vērā ieveduma apjomu, kam piemēro tarifa preferences, procentos no kopējā tās tirdzniecības apjoma, kam piemēro VPS, pēdējos gados ir saglabājies nepatīkami zemā līmenī (t.i., 52,5 % 2002. gadā), jo īpaši ĀAK valstīs, F. tā kā PTO Indijas Apelācijas institūcija 2004. gada 7. aprīļa nolēmumā par Kopienas VPS shēmu noteica, ka rūpnieciski attīstītās valstis var piešķirt atšķirīgus tarifus izstrādājumiem, kuru izcelsmes valstis ir dažādas VPS saņēmējvalstis, ja šāds diferencēts tarifa režīms atbilst pārējiem tiesībspējas klauzulas noteikumiem un tādējādi nodrošina nediskriminējošu attieksmi pret valstīm ar tādām pašām attīstības, finanšu un tirdzniecības vajadzībām, kuru risināšanai ir paredzētas šīs priekšrocības, G. tā kā VPS ir visplašākā preferenču sistēma attīstītajās valstīs un tā kā turklāt šī vadošā pozīcija nostiprināsies turpmākajos gados pēc desmit jauno dalībvalstu pievienošanās, 1. atzinīgi vērtē minētajā paziņojumā noteiktos mērķus un piekrīt Komisijas lēmumam uzlabot pašreizējo VPS, vienkāršojot, stabilizējot un padarot skaidrākus režīmus, koncentrējot preferences trūcīgākajām jaunattīstības valstīm un pastiprinot ilgtspējīgas attīstības daļu; 2. atzīmē, ka Komisija, lai sasniegtu noteiktos mērķus, ierosina tālejošas pašreizējās VPS reformas, tostarp, piemēram, režīmu skaitu samazināšanu no pieciem līdz trim, jaunu diferencēšanas sistēmu, kas balstīta tikai tirgus daļas kritērijos, un izcelsmes noteikumu vienkāršošanu; 3. izsaka nožēlu, ka šis nozīmīgais paziņojums, kurā ir izklāstītas jaunas VPS pamatnostādnes desmitgadei neietver atsauci uz iepriekšēju pašreizējās VPS darbības un ietekmes sīku izvērtēšanu, un prasa Komisijai dot nopietnu informāciju gan par reformas nepieciešamību, gan par potenciālu panākt uzlabojumus; 4. izsaka nožēlu, ka Komisijas paziņojums neradās atbilstīgu apspriežu ar ieinteresētajām personām rezultātā un netiek iesniegts pietiekami savlaicīgi, lai paspētu organizēt lietderīgas apspriedes sakarā ar gaidāmo priekšlikuma izvirzīšanu nākamajai regulai; 5. atgādina, ka muitas nodokļi ir nepārtraukti samazināti līdz rekordzemam līmenim un ka par turpmākām tarifa atlaidēm jāvienojas PTO sarunās par Dohas attīstības programmu, un atzīmē, ka jautājums par šīm atlaidēm vismazāk attīstīto valstu vidū jārisina saskaņā ar jauno VPS; 6. uzsver, ka, lai uzlabotu VPS ietekmi uz jaunattīstības valstu īpašajām vajadzībām, jaunajā VPS regulā: a) preferences jāpiešķir atbilstīgi to jaunattīstības valstu salīdzinošām priekšrocībām un eksporta potenciālam, kurām var šīs preferences piemērot, ņemot vērā vismazāk aizsargātas sabiedrības nozares, b) preferenču iespējamā saņemšana jāattiecina uz plaša spektra jauniem izstrādājumiem un ievērojams skaits izstrādājumu, ko līdz šim klasificēja kā paaugstināta riska izstrādājumus, jāierindo zema riska izstrādājumu kategorijā, c) jāņem vērā valstu tiesības uz pārtikas politikas neatkarību un katras valsts tiesības aizsargāt lauksaimniecību, īstenojot VPS, d) jānodrošina, ka jaunā diferencēšanas sistēma neatstāj negatīvu ietekmi nevienā jaunattīstības valstī, 7. aicina Komisiju izpētīt iespēju paaugstināt preferenču robežas paaugstināta riska izstrādājumiem; 8. atzinīgi vērtē vispārējo mērķi vienkāršot diferencēšanas mehānismu, tomēr ar bažām atzīmē, ka jaunā Komisijas izstrādātā diferencēšanas sistēma balstās vienīgi tirgus daļas kritērijos, neņemot vērā attīstības un nabadzības rādītājus, kā arī uzskata, ka šāda sistēma varētu diskriminēt drīzāk trūcīgos, nevis lielos eksportētājus; 9. atbalsta ilgtspējīgas attīstības kā galvenās VPS daļas veicināšanu, tomēr pievērš uzmanību pamatprasībai, ka ierosinātajai papildu koncesiju ("VPS plus") vienotajai sistēmai jābūt balstītai vienkāršā un paredzamā režīmā, kas sakrīt ar PTO tiesībspējas klauzulu un tādējādi nodrošina objektīvus saņēmējvalstu atlases un izvērtēšanas kritērijus; 10. uzsver, ka saņēmējvalstīm ir būtiski gan ratificēt, gan īstenot attiecīgās starptautiskās konvencijas, lai varētu pretendēt uz "VPS plus", un gaidāmajā regulā jānosaka uzticama kārtība, kādā to pārbaudīt, iesaistot Eiropas Parlamentu un citas ieinteresētās personas, t.i., sociālus partnerus, un uzsākt izmeklēšanu nepareizas īstenošanas pierādījumu gadījumā; uzskata, ka attiecībā uz visiem pieprasījumiem "VPS plus" piemērošanai jāapspriežas ar Eiropas Parlamentu un sociāliem partneriem; uzsver, ka cilvēktiesību īstenošanai ir jākļūst par lēmumu pieņemšanas kritēriju valstīs, uz kurām šī regula attiecas; 11. ierosina, ka minētajā regulā jānodrošina iespēja atcelt "VPS plus" preferences attiecībā uz atsevišķām nozarēm, ja tajāsnovērotinopietnipastāvīgipamatstandartu pārkāpumi; 12. uzsver, ka ES jāuzņemas saistības nodrošināt palīdzību attīstības jomā resursu palielināšanai, lai palīdzētu jaunattīstības valstīm pretendēt uz "VPS plus", pretējā gadījumā noteiktie standarti var radīt bez-tarifu barjeras, un daudzas valstis nevarētu izmantot iespējamos šīs sistēmas ieguvumus; 13. atzinīgi vērtē paziņojumā noteikto uzsvaru uz vienkāršošanu, bet pievērš uzmanību ierosinātās formulas īstenošanas sarežģītībai (brīvas tirdzniecības līguma "svītrošanas klauzula"); 14. atzīmē, ka izcelsmes noteikumi un saistītās administratīvās procedūras ir izrādījušās viens no galvenajiem iemesliem VPS tirdzniecības preferenču nepilnīgai izmantošanai, īpaši vismazāk attīstīto valstu vidū; 15. atzinīgi vērtē Komisijas apņemšanos reformēt izcelsmes noteikumu sistēmas formu, būtību un procedūras; 16. aicina Komisiju izpētīt, kādi ir ieguvumi no paplašināšanas no daļējas reģionālās izcelsmes uzkrāšanās uz pārreģionālo uzkrāšanos un pilnīgu vai vispārēju uzkrāšanos, īpaši attiecībā uz vismazāk attīstītajām valstīm; 17. aicina Komisiju sekmēt to izcelsmes noteikumu atšķirīgo sistēmu saskaņošanu, ko piemēro spēkā esošajiem tirdzniecības nolīgumiem (t.i., VPS/EBA, brīvās tirdzniecības līgumiem, ekonomiskās partnerības līgumiem); 18. atzīmē, ka saskaņā ar PTO Dohas deklarāciju, Monterrejas konsensu un Pasaules samita par noturīgu attīstību Johannesburgā secinājumiem jaunattīstības valstīm jānodrošina tehniskā palīdzība nolūkā paaugstināt institucionālo un likumdošanas kapacitāti, jo īpaši attiecībā uz "VPS plus" pašregulējošiem noteikumiem, kas nepieciešama, lai izmantotu starptautiskās tirdzniecības un preferenču piemērošanas priekšrocības; 19. atzinīgi vērtē priekšlikumu sīki izvērtēt VPS reizi trīs gados, ņemot vērā daudzpusējas sarunas, un uzsver, ka šim ir arī jāizvērtē ietekme uz ieinteresētajām personām, jo īpaši uz vismazāk attīstītajām valstīm un jaunattīstības valstu iedzīvotājiem; 20. secina, ka, lai gan Parlaments Komisijas noteiktos mērķus pilnīgi atbalsta, Parlamentam nepieciešams sīkāks dažādo režīmu īstenošanas precīzu datu un mehānismu skaidrojums, lai tas varētu veikt apzinātāku un galīgu izvērtējumu; 21. aicina Padomi un Komisiju pietiekami savlaicīgi sākt apspriežu procedūru par jaunās VPS pirmo īstenošanas regulu, lai atbilstīgi iesaistītu un apspriestos ar Eiropas Parlamentu, partnervalstīm un citām ieinteresētām pusēm; 22. uzdod tā priekšsēdētājam nosūtīt nostāju Padomei un Komisijai. [1] OV L 346, 31.12.2001., 1. lpp. [2] OV L 332, 19.12.2003., 1. lpp. [3] OV C 153 E, 27.06.2002., 234. lpp. [4] OV C 89 E, 14.04.2004., 101.lpp. --------------------------------------------------